Helga Pedersen (Arbeiderpartiet), 2014-06-20:
I dag er vi ferdig med et stortingsår med ny sammensetning av Stortinget. Jeg har registrert at Høyres parlamentariske leder har sagt at det nå er blitt veldig mye mer interessant å være på Stortinget, men jeg registrerer samtidig at han – sammen med de parlamentariske lederne for Fremskrittspartiet, Kristelig Folkeparti og Venstre – åpenbart ikke synes det er interessant nok til å være med i debatten her i dag. Det synes jeg er veldig synd, for det er en viktig debatt vi har i salen her i dag, om hva slags prioriteringer vi skal gjøre når vi nå er halvveis i 2014 – om de store utfordringene i det norske samfunnet løses ved større taxfree-kvoter og avgiftskutt på påhengsmotorer, eller om vi heller bør satse på et bedre permitteringsregelverk, barnehager og innsats for flyktningene fra Syria. Dette er viktige saker. Jeg er helt enig med Svein Flåtten, Høyres finanspolitiske talsmann, som sa tidligere i debatten at utgangspunktet er godt, men det må ikke være noen sovepute. Nettopp derfor prioriterer Arbeiderpartiet tiltak for sysselsetting, kunnskap og velferd. Dessuten: Vi må som et av verdens rikeste og best stilte land være med på å ta ansvar for flyktningene fra Syria. I trontaledebatten sist høst inviterte statsministeren for det første til samarbeid og sa hun skulle ha en lyttende holdning til alle de andre partiene på Stortinget, men hun sa dessuten: «Da regner vi med at man gjør som man sier, nemlig stemmer for det man er for.» Det store spørsmålet i dag er om Kristelig Folkeparti og Venstre vil gjøre nettopp det – følge oppfordringen fra statsministeren. Jeg deler Kristelig Folkepartis og Venstres bekymring og forargelse de siste dagene over at Norge ikke tar imot flere sårede flyktninger fra Syria. Det har de hatt et stort engasjement for i media. Det synes jeg er veldig bra. Samtidig registrerer jeg at Kristelig Folkeparti og Venstre har vært med på å redusere ambisjonene for hvor mange flyktninger vi skulle ta imot i år. Det ble 500 færre enn det den rød-grønne regjeringen hadde lagt opp til. Jeg registrerer også at Kristelig Folkeparti og Venstre har sluttet seg til at man skal legge mer vekt på integreringshensyn når man skal ta imot kvoteflyktninger fra Syria og andre land. Etter alt å dømme vil Kristelig Folkeparti og Venstre i dag stemme imot vår Syria-milliard. De vil høyst sannsynlig også stemme imot vårt forslag om å øke integreringstilskuddet med 100 000 kr. Jeg er helt enig med alle dem som sier at vi må ta kommunenes kapasitetsutfordringer på alvor – vi kan ikke pålegge dem større byrder enn det de kan håndtere. Men da bør vårt svar være at vi må ruste kommunene til å ta imot både de 5 000 som sitter på mottak i dag, og vår andel av de menneskene i Syria som opplever krig og elendighet. Jeg har lagt merke til at Venstres leder skyver foran seg som det store problemet i denne saken de veiledende retningslinjene fra 2010, som angir hvordan man skal prioritere kvoteflyktninger. Til det er det å si at det er ingenting i de retningslinjene som forhindrer oss i å ta imot de mest sårbare flyktningene. Tvert imot la man nettopp i de retningslinjene vekt på at man skulle prioritere de mest sårbare. Men ok – hvis det er problemet, la oss gjøre noe med dem. Disse retningslinjene kan faktisk forandres på dagen, og vi kan sende det signalet fra stortingssalen her og nå, i dag. Jeg registrerer med beklagelse at flertallet i stortingssalen vil fortsette å utrede disse retningslinjene. Utredning kommer ikke til å hjelpe en eneste flyktning – med eller uten krigsskader. Derfor vil Arbeiderpartiet støtte forslaget fra Senterpartiet, som helt konkret handler om at vi her og nå, i dag, ber regjeringen om å øke «andelen overføringsflyktninger fra Syria med særlige medisinske behov». Vi har i revidert nasjonalbudsjett mulighet til å vise solidaritet med folk lenger sør. Vi har i revidert nasjonalbudsjett også mulighet til å støtte offensive tiltak for nord. Jeg er glad for at stortingsflertallet slutter seg til opplegget for regionalt differensiert arbeidsgiveravgift, som saksordføreren, Berg-Hansen, har stått i spissen for. Jeg forventer at regjeringen følger opp Brussel og ESA når det gjelder avskrivningsregler, slik at oljen fra Castberg-feltet blir ilandført. Jeg forutsetter også at regjeringen støtter opp om næringsutviklingsprosjekter som sådanne i nord – og i Distrikts-Norge for øvrig.